VDSS Sklep Psp 272/2022
Sodna praksa Višjega delovnega in socialnega sodišča, 2022-11-03

Nada Perič Vlaj (preds.), Edo Škrabec (poroč.), Elizabeta Šajn Dolenc

zavržena tožba - vložitev tožbe pri nepristojnem organu - rok za vložitev tožbe - razveljavitev sklepa

Sodišče prve stopnje je štelo, da je sodišče tožbo prejelo 8. 7. 2022, torej po izteku roka, zato je tožbo kot prepozno zavrglo. Ob reševanju zadeve v pritožbenem postopku se je odprlo vprašanje, ali je bila tožba sodišču prve stopnje posredovana priporočeno po pošti. Pritožbeno sodišče je zato na podlagi tretjega odstavka 346. člena ZPP pridobilo poročilo sodišča prve stopnje. Iz tega poročila izhaja, da je bila pošiljka dne 6. 7. 2022 oddana priporočeno na pošto. Glede na navedeno pritožbeno sodišče ugotavlja, da je bila tožba na sodišče vložena še v okviru zakonsko določenega 30-dnevnega roka.

Pritožbi se ugodi in se izpodbijani sklep razveljavi in zadeva vrne sodišču prve stopnje v nov postopek.

1. Sodišče prve stopnje je z izpodbijanim sklepom tožbo, kot prepozno vloženo, zavrglo.

2. Zoper sklep je pritožbo vložila tožnica. V pritožbi navaja, da sta tako Nemčija kot tudi Hrvaška njenima mladoletnima otrokoma ter tožnici priznali pravico do družinske pokojnine. Otroci so imeli navedeno pravico dokler so se redno šolali. Le v Sloveniji ji ni bila priznana pravica do sorazmernega dela družinske oziroma vdovske pokojnine. Tožnica meni da je sedaj, ko je stara 66 let, upravičena do sorazmernega dela vdovske pokojnine. Pokojni mož je namreč plačeval prispevke v Republiki Sloveniji. Tožnica še navaja, da nikoli ni delala, niti ni imela drugih dohodkov razen družinske pokojnine iz Hrvaške in Nemčije. Pokojni mož je v Sloveniji dopolnil pokojninsko dobo v trajanju 6 let in 14 dni. Pritožbenemu sodišču predlaga, da izpodbijani sklep spremeni tako, da ugodi tožbenemu zahtevku.

4. Pritožbeno sodišče je preizkusilo izpodbijani sklep skladno z drugim odstavkom 350. člena Zakona o pravdnem postopku (v nadaljevanju: ZPP).

Pri tem je ugotovilo, da je sodišče prve stopnje kršilo določbe postopka, ki se nanašajo na procesno predpostavko pravočasno vložene tožbe.

5. Zakon o delovnih in socialnih sodiščih (v nadaljevanju: ZDSS-1)

v prvem odstavku 72. člena določa, da se tožba vloži v 30 dneh od vročitve dokončnega upravnega akta.

6. Kot to ugotavlja sodišče prve stopnje je tožnica vložila pritožbo, ki jo je sodišče prve stopnje štelo kot tožbo in sicer zoper dokončno odločbo tožene stranke št. zadeve: ..., št. dosjeja: ... z dne 31. 5. 2022. Z navedeno odločbo je bila zavrnjena tožničina pritožba vložena zoper prvostopenjsko odločbo št. zadeve: ..., št. dosjeja: ... z dne 4. 3. 2021. Z navedeno odločbo je prvostopenjski organ zavrnil tožničino zahtevo za priznanje pravice do vdovske pokojnine. Kot ugotavlja sodišče prve stopnje in kar izhaja iz listinske dokumentacije v spisu, je bila navedena dokončna odločba z dne 31. 5. 2022 tožnici vročena 6. 6. 2022. Tožnica je tožbo priporočeno po pošti vložila 28. 6. 2022, vendar ne pri naslovnem sodišču, temveč pri toženi stranki. Tožena stranka pa je tožbo sodišču v pristojno reševanje posredovala z dopisom z dne 6. 7. 2022.

7. Pritožbeno sodišče ugotavlja, da je v predmetni zadevi 30-dnevni rok za vložitev tožbe iztekel 6. 7. 2022. V prvem odstavku 112. člena ZPP je določeno, da se v primerih, ko je vloga vezana na rok, šteje, da je vložena pravočasno, če je izročena pristojnemu sodišču, preden se rok izteče. V drugem odstavku pa je določeno, da se v primeru, da se vloga pošlje po pošti priporočeno ali brzojavno, šteje dan oddaje na pošto za dan izročitve sodišču, na katero je naslovljena.

8. Sodišče prve stopnje je štelo, da je sodišče tožbo prejelo 8. 7. 2022, torej po izteku roka, zato je tožbo kot prepozno zavrglo. Ob reševanju zadeve v pritožbenem postopku se je odprlo vprašanje, ali je bila tožba sodišču prve stopnje posredovana priporočeno po pošti. Pritožbeno sodišče je zato na podlagi tretjega odstavka 346. člena ZPP pridobilo poročilo sodišča prve stopnje. Iz tega poročila izhaja, da je bila pošiljka dne 6. 7. 2022 oddana priporočeno na pošto.

9. Glede na navedeno pritožbeno sodišče ugotavlja, da je bila tožba na sodišče vložena še v okviru zakonsko določenega 30-dnevnega roka.

10. Pritožbeno sodišče je zato skladno s 3. točko 365. člena ZPP pritožbi ugodilo in izpodbijani sklep razveljavilo ter zadevo vrnilo sodišču prve stopnje v nov postopek.

11. Glede vsebinskih pripomb tožnice, ki se nanašajo na priznanje pravice do vdovske pokojnine, pa pritožbeno sodišče pojasnjuje, da je bil predmet presoje pred pritožbenim sodiščem sklep o zavrženju tožbe. V tem primeru ni bilo nobene podlage, da bi pritožbeno sodišče odločalo po vsebini, torej o sami pravici, temveč je omenjeno predmet postopka pred sodiščem prve stopnje.

Zakon o delovnih in socialnih sodiščih (2004) - ZDSS-1  - člen 72, 72/1.

Zakon o pravdnem postopku (1999) - ZPP  - člen 112, 112/1, 346, 346/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.